סמינר למטפלים, אנאתה,
ימי שלישי, 12:00-13:20 קריית אדם. 2024
נערך ויינתן על ידי עמיר מחול
טראומה נפשית: המשגה, תיאוריה וקליניקה – סיכום והתבוננות

סמינר הטראומה נולד מתוך צורך עמוק בארגון הידע התיאורטי והקליני לנוכח עבודתנו במרכז הטיפול בלוד ובמציאות הישראלית הנוכחית. המטרה המרכזית הייתה להרחיב את תחושת המסוגלות והסקרנות המקצועית למפגש עם אזורי הדיסוציאציה, הגוף וכפיית החזרה, תוך התאמה למאפייני הקהילות עמן אנו עובדים.
בתחום הטראומה מתקיימת תנועת מטוטלת מתמדת בין הרצון להתקרב ולראות לבין הרתיעה והרצון לא לדעת. כפי שניסח זאת ניטשה, ההתבוננות הממושכת בתהום דורשת חוסן, מכיוון שהתהום גם מתבוננת בנו בחזרה. כשברקע הסמינר אירועי ה-7 באוקטובר, הדיון בטראומה הפך מתיאורטי לקיומי ורלוונטי מתמיד, גם עבור מטפלים המורגלים בחשיבה ובעבודה בתחום. כפי שתיארה חגית אהרוני – זהו מרחב של סיוט מתמשך שבו אנו נדרשים להישיר מבט אל הבלתי נסבל מבלי לקרוס להתבוננות מענגת או מושתקת. בלב הסמינר עמדה השאלה: כיצד נשיב לנפש את מה שהיא משקיעה מאמץ כה רב להדיר?

הסמינר פרש את ספקטרום הטראומה:
טראומה התפתחותית/התייחסותית: כפי שהגדיר פיליפ ברומברג, זוהי טראומה שאינה דרמטית אך השפעתה הרסנית, הנובעת מחוסר הכרה מתמשך בחוויה הרגשית של הילד בתוך משפחתו, דבר המוביל לדיסוציאציה מבנית.
טראומה מורכבת (Complex PTSD): מושג שטבעה ג'ודית הרמן לתיאור התעצבות הנפש בסביבה של התעללות והזנחה ממושכת.
טראומה ממוקדת/אקוטית: חשיפה לאירועים חד פעמיים אך חריגים, מבעיתים וחודרניים, כדוגמת אירועי השביעי באוקטובר, המערערים את שיווי המשקל הנפשי ומייצרים חוויה נמשכת של סכנה גם לאחר תום האירוע המציאותי.

שורשי החשיבה: ז'אנה, פרויד ופרנצי
המסע החל בגילוי מחודש של ההיסטוריה של החשיבה על הטראומה הנפשית דרך קריאה בספרה פורץ הדרך של ג'ודית לואיס הרמן "טראומה והחלמה" - פרויד שזנח את "תיאוריית הפיתוי" לטובת דגש על פנטזיה ודחפים פנימיים, פייר ז'נה והמשגת הדיסוציאציה כתגובה הישרדותית של פיצול במודעות לנוכח איום חיצוני. 
שנדור פרנצי הופיע כדמות מפתח שהקדימה את זמנה. דרך מאמרו על "בלבול השפות", למדנו על הפגיעה הממשית בילדות: הילד הנזקק ל"שפת הרוך" נתקל ב"שפת התשוקה" של המבוגר, ונאלץ להשתמש במנגנון של הזדהות עם התוקפן כדי לשרוד. מושג ה**"אורפה"** – הפונקציה המולדת המגוננת על החלק הסובל בנפש – הדגיש את המחיר הכבד של הניתוק מהרגש לטובת הישרדות אינטלקטואלית.

היחסים כמרחב מרפא: ויניקוט וגישות אינטרסובייקטיביות
מתוך הבנת ההתפתחות התקינה דרך פונקציית הראי של ויניקוט – בה התינוק מוצא את עצמו בעיני האם – הבנו כי בחשיבה הדינמית, טראומה היא תמיד גם כשל סביבתי. בהתייחסות לטראומה התפתחותית או התייחסותית סטולורו ואטווד חידדו כי המקור לפתולוגיה אינו רק האירוע הכואב, אלא הכשל בהתכווננות הרגשית של הסביבה: כאב הופך לטראומה כשאין לו מקום של הכרה. קראנו את פיליפ ברומברג, מחשובי ההוגים בתחום, שכתב כי "טראומה התפתחותית אינה דרמטית, אך בעלת כוח השפעה רב עבור הילד, החי מדי יום במשפחה אשר באופן עקבי מכחישה את קיומה של החוויה הרגשית הסובייקטיבית שלו ומבטלת את התוקף של מצביו הרגשיים… חוסר הכרה מוביל לדיסוציאציה מבנית של חלק מהעצמי. אם חוסר הכרה זה מקיף חלק גדול מדי של ליבת העצמי, תיגרם פגיעה בתהליכי ההתקשרות הוקדמת וביכולת לוויסות הדדי"

בעז שלגי ודני לוי בפרק 7 בספרו של בעז שלגי "לב פקוח לרווחה", הציעו הבחנה מרכזית בין דמיון (הקשור לתנועה ויצירתיות בחיק האם) לבין פנטזיה (המשמשת כמקלט נפשי קפוא ומבודד). לפיכך, בטיפול עלינו לעבור דרך עולם הפנטזיה של המטופל – ושלנו – כדי להגיע למגע אותנטי עם החלקים המנותקים.

טראומה מורכבת 
למדנו על התעצבות הנפש בסביבה של התעללות והזנחה. התחלנו בקריאת הפרק החמישי מתוך הספר טראומה והחלמה, והמשכנו לקריאה של הכתיבה של דיוויס ופראולי על תהליכים דיסוציאטיביים ותבניות העברה-העברה נגדית בטיפול בגישה פסיכואנליטית בנפגעות בוגרות שעברו התעללות מינית בילדותן.  
המודל של דיוויס ופראולי מתאר ארבע מטריצות של יחסי העברה-העברה נגדית: ההורה הלא מעורב והילד המוזנח, המתעלל והקורבן, המציל והילד הזכאי, והמפתה והמתפתה. הבנו כי על המטפל להסכים "להשתתף" בגילום התפקידים הללו (Enactment) כדי לאפשר למטופל אינטגרציה של חלקי עצמי מפוצלים. לסיכום הפרק התכנסנו להצגת מקרה של רונה בן גיאת, מטפלת באומנות בכירה בצוות. 

טראומה בין-דורית: הרוחות בחדר
בדיון על העברה בין דורית, למדנו בעזרת יולנדה גמפל על "הזדהות רדיואקטיבית" – חוויות טראומטיות של הורים המקודדות בנפש הילד כקרינה בלתי נראית ושרידים שאינם הופכים לזיכרון דקלרטיבי. "רוחות הרפאים בחדר הילדים" של סלמה פרייברג הזכירו לנו שהורים המדחיקים את כאב ילדותם עלולים לגזור על ילדיהם לחזור על הטרגדיה המשפחתית.

בתחום הטיפול בטראומה האקוטית, קראנו את הכתיבה של ד"ר דני לוי ותמר אהרונסון. הכרנו את המושגים של אלינה שלקס של דיכאון לבן וחורים שחורים" וחשבנו על תפקיד המטפלים המתייצבים כמחיצה בין החלק החי של המטופל ל"דיכאון הלבן" כדי להבטיח שהתהום לא תבלע את החיוניות, תוך שאנו מחזיקים עבור המטופלים את קוטב התקווה וההכרה בעדותם. הבנו כי הטיפול בטראומה אקוטית מחייב עמדה טיפולית המשלבת בין ייצוב פיזיולוגי מיידי לבין החזקה רגשית עמוקה, מתוך הבנה שהטראומה גוזלת מהאדם את תחושת הבעלות על גופו ונפשו. השלב הראשון והקריטי בהתערבות הוא יצירת תנאים למפגש לא-מציף עם הרגשות והזיכרונות, זאת באמצעות פסיכו-אדוקציה המנרמלת את תגובות הדחק ושימוש בטכניקות הרגעה וקרקוע המשיבות את המטופל אל תוך "חלון הסיבולת". במישור הפסיכודינמי, המטפל נדרש להתמקם כ"אובייקט טוב חלופי" – נוכחות חמה, עוטפת ופחות פרשנית, המסוגלת לשמש כמיכל לעיכול חומרים נפשיים שהם במהותם בלתי-ניתנים לעיכול. מטרת הטיפול היא לאחות את הקרעים ברציפות העצמי שנוצרו בעקבות הזוועה, תוך הפעלת "פונקציית עדות" אקטיבית וקרקוע המסייעים למטופל להיחלץ ממצבי ניתוק ודיסוציאציה. בעבודה עם ילדים, הטיפול האקוטי מדגיש את שיקום המרחב המשחקי והחזרת תחושת המסוגלות, תוך השענת התהליך על דמויות התקשרות יציבות המחזקות את מעטפת המוגנות שנפרצה.
